መንግሥትን ከ77.6 ሚሊዮን ዶላር በላይ በማሳጣት የተጠረጠሩ የሥራ ኃላፊዎችና ቡና ላኪዎች ታሰሩ
ከ2000 ዓ.ም. እስከ 2007 ዓ.ም. ድረስ በነበሩት በጀት ዓመታት፣ መንግሥት ወደ ውጭ ከሚላክ ቡና ሊያገኝ ይችል የነበረውን ከ77.6 ሚሊዮን ዶላር በላይ ወይም በወቅቱ ምንዛሪ ከ1.7 ቢሊዮን ብር በላይ በማሳጣት የተጠረጠሩ የመንግሥት ተቋማት ኃላፊዎችና ቡና ነጋዴዎች ታሰሩ፡፡ሞገስ እንድሪስ መሐመድ፣ በርሔ ሐጎስ ገብሬ፣ ካሳሁን አሥራትና ታደሰ ደስታ የተባሉት ቡና ነጋዴዎች ተጠርጥረው የታሰሩት፣ ከግብረ አበሮቻቸው ጋር በመመሳጠር በ2006 በጀት ዓመት ለኢትዮጵያ ምርት ገበያ 276.3 ቶን ኤክስፖርት የሚሆን ቡና በመግዛታቸው እንደሆነ፣ የፌዴራል ፖሊስ ኮሚሽን የወንጀል ምርመራ ቢሮ ለፌዴራል ከፍተኛ ፍርድ ቤት ሁለተኛ ወንጀል ችሎት አስረድቷል፡፡ነጋዴዎቹ የገዙትን 1,039,500 ዶላር ግምት ያለውን ቡና በኢትዮጵያ ገቢዎችና ጉምሩክ ባለሥልጣን በኩል ወደ ውጭ መላክ ሲገባቸው፣ ባለመላካቸውና በመደበቃቸው አገሪቱ የተጠቀሰውን ያህል የውጭ ምንዛሪ ልታጣ መቻሏን መርማሪ ፖሊስ ለፍርድ ቤቱ አስረድቷል፡፡ፍቅሩ ተክሌ የተባሉት ተጠርጣሪ የቡና ነጋዴም በ2001 ዓ.ም. እና በ2006 ዓ.ም. በጀት ዓመት ከኢትዮጵያ ምርት ገበያ 269.1 ቶን ቡና ኤክስፖርት ለማድረግ የገዙ ቢሆንም፣ ወደ ውጭ ባለመላካቸውና ደብቀው በመገኘታቸው መንግሥት 836,200 ዶላር የውጭ ምንዛሪ ሊያጣ መቻሉን መርማሪ ፖሊስ ለፍርድ ቤቱ ገልጿል፡፡ሁምኔሳ አብደታ፣ ታምራት ኃይሌና ሜሮን ገብሬ የተባሉት ተጠርጣሪዎች ደግሞ በንግድ ሚኒስቴር በተለያየ ኃላፊነት ተመድበው ሲሠሩ፣ ኃፊነታቸውን ወደጎን በመተው ከቡና ነጋዴዎች ጋር በጥቅም በመተሳሰር ከ2000 ዓ.ም. እስከ 2007 ዓ.ም. ባለው ጊዜ ውስጥ ትክክለኛ ቡና ነጋዴ ላልሆኑ 56 ሰዎች የቡና ላኪነት ፈቃድ መስጠታቸውን ፖሊስ ለፍርድ ቤት አስረድቷል፡፡ ለ56 ሰዎች የላኪነት ብቃት ሳይኖራቸው የብቃት ማረጋገጫ በመስጠትና ንግድ ፈቃድ እንዲያወጡ በማድረግ ከኢትዮጵያ ምርት ገበያ ቡና እንዲገዙ ያደረጉ ቢሆንም፣ ቡናው ወደ ውጭ አለመላኩን ፖሊስ ገልጿል፡፡ በመሆኑም መንግሥት ማግኘት የነበረበትን 75,786,950 ዶላር የውጭ ምንዛሪ እንዲያጣ ማድረጋቸውን አስረድቷል፡፡በአጠቃላይ ተጠርጣሪዎቹ መንግሥት 77,662,650 ዶላር ወይም በወቅታዊ ምንዛሪ ከ1.7 ቢሊዮን ብር በላይ እንዲያጣ ማድረጋቸውን በመጥቀስ፣ ለተጨማሪ ምርመራ ፖሊስ የ14 ቀናት ተጨማሪ ቀናት ጠይቋል፡፡ ፍርድ ቤቱም ፈቅደል፡፡ 